**Ia de aici, neamule!**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mai am câteva apocalipse pe stoc

și nu știu cum să scap de ele

se vindeau bine ȋntr-un timp

unele se dădeau la schimb

pe te miri ce

eprubete șifonate

furouri de sârmă

curent electric termodinamic pe gaz

ehei, ce vremuri!

acum, cel mai probabil, se dă câte una

la jumătate de preț

Vinerea

mă prostea unul de-a binelea

spunea

cât muncește el zi și noapte

șase zile din șapte

până omul va nimeri-o pe cea mai bună

aia pe care o dai din mână-n mână

l-am crezut

eu și încă alți proști ca mine

încă îl mai așteptăm

dar văd că nu mai vine...

25 septembrie – 15 decembrie 2018, Constanța